b'\n_START_ARTICLE_\nSakari Ainali\n_START_PARAGRAPH_\nSakari Ainali (3. joulukuuta 1874 Himanka \xe2\x80\x93 31. lokakuuta 1938 Oulainen) oli suomalainen poliitikko ja lestadiolainen maallikkosaarnaaja. H\xc3\xa4nen puolueensa oli Kansallinen Kokoomus.  Ainali valittiin eduskuntaan kolmissa vaaleissa, 1924, 1927 ja 1930._NEWLINE_Sakari Ainali varttui Sillantakasen maatilalla Himangan Ainalin kyl\xc3\xa4ss\xc3\xa4 perheen vanhimpana lapsena. Perheen \xc3\xa4iti kuoli lasten ollessa viel\xc3\xa4 alaik\xc3\xa4isi\xc3\xa4. Sakari-poika k\xc3\xa4vi vain pari viikkoa kiertokoulua ja rippikoulun. Vuonna 1893 19-vuotias nuorukainen l\xc3\xa4hti siirtolaiseksi Yhdysvaltoihin, jossa h\xc3\xa4n ty\xc3\xb6skenteli Etel\xc3\xa4-Dakotan l\xc3\xa4nsiosassa Leadin kultakaivoksessa ja eteni ty\xc3\xb6njohtajaksi. H\xc3\xa4n avioitui Isostakyr\xc3\xb6st\xc3\xa4 tulleen Maria Leppilaakson kanssa ja muutti vuonna 1902 perheineen takaisin Suomeen ja kotikyl\xc3\xa4\xc3\xa4n Ainaliin. Kaikki perheen kolme lasta kuolivat pian tulirokkoepidemiaan, ja vanhemmat muuttivat Himangan kirkonkyl\xc3\xa4lt\xc3\xa4 ostamalleen pienelle maatilalle. Siell\xc3\xa4 Sakari Ainali sai uskonnollisen her\xc3\xa4tyksen ja ryhtyi kiert\xc3\xa4v\xc3\xa4ksi lestadiolaissaarnaajaksi. Vuosina 1934\xe2\x80\x931935 h\xc3\xa4n oli saarnamatkalla Yhdysvalloissa._NEWLINE_Sakari Ainali toimi Himangan kuntakokouksen puheenjohtajana 1910\xe2\x80\x931919 sek\xc3\xa4 kunnanvaltuustossa 1920\xe2\x80\x931926 ja 1936\xe2\x80\x931938. H\xc3\xa4n oli mukana perustamassa Himangan saha- ja myllyosuuskuntaa vuonna 1911 sek\xc3\xa4  osuuskauppaa ja s\xc3\xa4\xc3\xa4st\xc3\xb6pankkia vuonna 1914 ja toimi n\xc3\xa4iden hallintoelimiss\xc3\xa4. _NEWLINE_Sakari Ainali valittiin kansanedustajaksi Oulun l\xc3\xa4\xc3\xa4nin etel\xc3\xa4isest\xc3\xa4 vaalipiirist\xc3\xa4 vuonna 1924 ja uudelleen 1927 ja 1930. Kansanedustajana h\xc3\xa4n suhtautui kielteisesti korkeakulttuurin kuten oopperan m\xc3\xa4\xc3\xa4r\xc3\xa4rahoihin sek\xc3\xa4 naisten asemaan seurakunnissa. Kirkolliskokouksen j\xc3\xa4seneksi Ainali valittiin 1928 ja h\xc3\xa4n kuului muun muassa virsikirjavaliokuntaan._NEWLINE_Vuosina 1932\xe2\x80\x931935 Sakari Ainalin vaimo ja kolme lasta kuolivat, ja h\xc3\xa4nen oma terveytens\xc3\xa4kin alkoi heiket\xc3\xa4. Perheeseen syntyi kaikkiaan 13 lasta, joista kahdeksan kuoli ennen Sakari Ainalin omaa kuolemaa vuonna 1938.'